**Informācija medijiem**

**10.05.2019**

**XXIV “Baltijas Foruma” konferencē eksperti spriedīs par postkomunisma laiku**

Jau maija beigās, plašākā organizatoru sastāvā notiks ikgadējā starptautiskā “Baltijas Foruma” konference, kura būs veltīta postkomunisma trīsdesmitgadei. Pasākums notiks ar nosaukumu “Komunisma demontāža: ko māca antikomunisma revolūcijas Eiropā un postkomunisma trīsdesmitgade?”

Šī gada konference kļūs par sākumu trīs gadus ilgam konferenču ciklam, ko biedrība “Baltijas Forums” organizēs kopā ar tādiem ietekmīgiem partneriem no Krievijas un Vācijas kā Mūsdienu attīstības institūts, Friedrich Ebert Stiftung un Heinrich Boll Stiftung, kā arī The Gorbachev Foundation un The European Dialogue.

Uzsāktais projekts paredz pasākumu sēriju no 2019. līdz 2022.gadam, kas būs veltīts pēcpadomju telpas transformācijai un attīstībai Centrālajā un Austrumeiropa, Krievijā un Centrālāzijā. Šajā laikā akadēmiskie un politiskie eksperti centīsies apkopot piedzīvotos procesus, analizēt pieredzi un tās nozīmīgumu kopīgai nākotnei. Dalību konferencē jau apstiprinājuši tādi eksperti kā PSRS vēstnieks Itālijā un Krievijas bijušais vēstnieks Lielbritānijā Anatolijs Adamišins, Frīdriha Eberta fonda vadītājs Krievijā Pērs Tešendorfs, ilggadēja Bundestāga deputāte Mariluīze Beka, bijušais Ukrainas premjerministrs Anatolijs Kinahs, bijušais NATO pārstāvis Krievijā un Lielbritānijas Karaliskā starptautisko attiecību institūta Chatham House pētnieks Džons Lofs, Gorbačova fonda izpilddirektore Olga Zdravomislova, Krievijas partijas Yabloko dibinātājs un PSRS ministru padomes priekšsēdētāja vietnieks Grigorijs Javlinskis un citi diplomāti un eksperti.

Konference notiks šī gada **31.maijā** Jūrmalā, viesnīcā SemaraH Hotel Lielupe. Reģistrācija no 8:30, sākums pulksten 9:00. Ieeja brīva visiem interesentiem.